2 vas wat glo koper in treinsinjaal steel | Netwerk24
Deur Malherbe Nienaber 12 Oktober 2018 17:37
Twee mans is Woensdagoggend in Kraaifontein, Kaapstad, in hegtenis geneem nadat 'n veiligheidswag van ADT hulle betrap het met sinjaaltoerusting wat glo van 'n spoorweg gesteel is.
Die polisie het bevestig dat die mans (18 en 21) om 08:20 in hegtenis geneem is.
Lt.kol. Andrè Traut, provinsiale polisiewoordvoerder, sê die mans is gevang met 'n staalboks wat toerusting vir sinjale bevat, wat uit koper gemaak is.
Hulle verskyn Vrydag in die landdroshof in Kraaifontein in verband met die besit van gesteelde eiendom.
ADT het Vrydag gesê die wag het twee mans langs die spoorweg opgemerk terwyl hy in Sandringhamweg patrolliediens gedoen het.
Die mans het die toerusting agter hulle aangedra en is voorgekeer om te vra hoekom dit in hul besit is.
"Ná verdere ondersoek, het die wag die vermeende diewe aangekeer toe daar besef is dat hulle toerusting van die spoorweg wegdra en die polisie is toe ook in kennis gestel. Hulle is in hegtenis geneem en in die Kraaifontein-polisiekantoor aangehou."